“ไปรษณีย์” แจงขึ้นค่าส่ง “จดหมาย-พัสดุ” ต้นทุนน้ำมันสูง
ไทย ชี้แจงการปรับอัตราค่าบริการส่งจดหมายครั้งแรกในรอบ 18 ปี ในประเภทซอง และหีบห่อ โดยในประเภทซองพิกัดแรกไม่เกิน 10 กรัม ยังคงราคา 3 บาทเช่นเดิม ส่วนหีบห่อพิกัดน้ำหนักแรก 30 บาท
ไทย ชี้แจงการปรับอัตราค่าบริการส่งจดหมายครั้งแรกในรอบ 18 ปี ในประเภทซอง และหีบห่อ โดยในประเภทซองพิกัดแรกไม่เกิน 10 กรัม ยังคงราคา 3 บาทเช่นเดิม ส่วนหีบห่อพิกัดน้ำหนักแรก 30 บาท
7 ก.ค. 2565

ผู้สื่อข่าวรายงานว่า บริษัท ไปรษณีย์ไทย จำกัด ชี้แจงการปรับอัตราค่าบริการส่งจดหมาย ซึ่งเป็นการปรับอัตราค่าบริการครั้งแรกในรอบ 18 ปี โดยเป็นการปรับราคาเฉพาะบริการจดหมายในประเทศเท่านั้น คือ จดหมายประเภทซอง และจดหมายประเภทหีบห่อ ซึ่งเป็นไปตามสหภาพสากลไปรษณีย์ (Universal Postal Union) ที่มีข้อกำหนดเกณฑ์การจัดส่งไปรษณียภัณฑ์ ให้แยกตามรูปแบบและสิ่งบรรจุภายใน ซึ่งการส่งจดหมายประเภทซองพิกัดแรก น้ำหนักไม่เกิน 10 กรัม ยังคงไว้ที่ 3 บาทเช่นเดิม
โดยจดหมายประเภทซอง ที่น้ำหนักเกิน 10 กรัม และประเภทหีบห่อ จำเป็นต้องปรับราคาให้สอดรับกับสภาวะเศรษฐกิจและต้นทุน เริ่มตั้งแต่วันที่ 6 กรกฎาคม 2565 ซึ่งอาจจะส่งผลกระทบต่อผู้ใช้บริการไปรษณีย์ลงทะเบียน โดยในระยะแรก ระหว่างพ.ศ. 2565 – 2567 จดหมายประเภทซอง ไม่เกิน 10 กรัมที่ 3 บาท ประเภทหีบห่อ น้ำหนักไม่เกิน 500 กรัม 30 บาท สูงสุด 55 บาทสำหรับน้ำหนัก 1,000 – 2,000 กรัม
ส่วนระยะที่สอง ตั้งแต่ปี 2568 จดหมายประเภทซอง จะมีพิกัดเริ่มแรกที่ 4 บาท สำหรับไม่เกิน 10 กรัม ส่วนแบบหีบห่อไม่เกิน 500 กรัม 34 บาท สูงสุด 62 บาท น้ำหนัก 1,000 – 2,000 กรัม
ทั้งนี้ ไปรษณีย์ไทย มีโปรโมชันบริการ EMS ที่ช่วยแบ่งเบาภาระของผู้ใช้บริการและต้นทุนผู้ประกอบการ โดยส่ง EMS วันจันทร์ – วันเสาร์ค่าส่งเริ่มต้น 25 บาท และพิเศษวันอาทิตย์ค่าส่งเริ่มต้น 19 บาท สามารถเช็คสถานะได้ตลอดเส้นทาง
ขณะเดียวกันเพื่อให้ผู้ใช้บริการได้รับผลกระทบน้อยที่สุด ภาคธุรกิจซึ่งฝากส่งเอกสารและจดหมายกับไปรษณีย์ไทยมาอย่างต่อเนื่อง หรือส่งในปริมาณมากๆ จะมีการมอบส่วนลดในอัตราพิเศษ สามารถติดตามรายละเอียดได้ที่ www.thailandpost.co.th และที่ทำการไปรษณีย์ทุกแห่งทั่วประเทศ